CELEX: 32019D0708
Language: el
Date: 2019-02-15 00:00:00
Title: Κατ' εξουσιοδότηση απόφαση (ΕΕ) 2019/708 της Επιτροπής, της 15ης Φεβρουαρίου 2019, για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τον προσδιορισμό των τομέων και υποτομέων που θεωρείται ότι εκτίθενται σε κίνδυνο διαρροής άνθρακα για την περίοδο 2021 έως 2030 (Κείμενο που παρουσιάζει ενδιαφέρον για τον ΕΟΧ)

8.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 120/20
               
            
         ΚΑΤ' ΕΞΟΥΣΙΟΔΟΤΗΣΗ ΑΠΟΦΑΣΗ (ΕΕ) 2019/708 ΤΗΣ ΕΠΙΤΡΟΠΗΣ
         της 15ης Φεβρουαρίου 2019
         για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τον προσδιορισμό των τομέων και υποτομέων που θεωρείται ότι εκτίθενται σε κίνδυνο διαρροής άνθρακα για την περίοδο 2021 έως 2030
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 10β παράγραφος 5,
         Εκτιμώντας τα ακόλουθα:
         
                     (1)
                  
                  
                     Η οδηγία 2003/87/ΕΚ προβλέπει ότι ο πλειστηριασμός δικαιωμάτων εκπομπής αερίων θερμοκηπίου αποτελεί τη βασική αρχή στο πλαίσιο του συστήματος εμπορίας δικαιωμάτων εκπομπής αερίων θερμοκηπίου εντός της Ένωσης (ΣΕΔΕ της ΕΕ).
                  
               
                     (2)
                  
                  
                     Το Ευρωπαϊκό Συμβούλιο του Οκτωβρίου 2014 έκρινε ότι η δωρεάν κατανομή δικαιωμάτων δεν θα πρέπει να λήξει και ότι τα υφιστάμενα μέτρα θα πρέπει να συνεχιστούν και μετά το 2020 για να αποτραπεί ο κίνδυνος διαρροής άνθρακα λόγω της κλιματικής πολιτικής, εφόσον δεν καταβληθούν συγκρίσιμες προσπάθειες σε άλλες μεγάλες οικονομίες. Για τη διατήρηση του περιβαλλοντικού οφέλους της μείωσης των εκπομπών στην Ένωση, εφόσον οι δράσεις τρίτων χωρών δεν παρέχουν ανάλογα κίνητρα στη βιομηχανία για τη μείωση των εκπομπών, θα πρέπει να συνεχιστεί η μεταβατική δωρεάν κατανομή σε εγκαταστάσεις τομέων και υποτομέων που εκτίθενται σε κίνδυνο διαρροής άνθρακα.
                  
               
                     (3)
                  
                  
                     Η πείρα που αποκτήθηκε κατά τη διάρκεια της λειτουργίας του ΣΕΔΕ της ΕΕ επιβεβαίωσε ότι οι τομείς και οι υποτομείς εκτίθενται σε κίνδυνο διαρροής άνθρακα σε ποικίλους βαθμούς και ότι η δωρεάν κατανομή απέτρεψε την εν λόγω διαρροή. Παρότι ορισμένοι τομείς και υποτομείς μπορεί να θεωρηθεί ότι εκτίθενται σε μεγαλύτερο κίνδυνο διαρροής άνθρακα, άλλοι μπορούν να μετακυλίσουν στις τιμές των προϊόντων τους σημαντικό ποσοστό του κόστους των δικαιωμάτων ώστε να καλύψουν τις εκπομπές τους χωρίς να χάσουν μερίδιο αγοράς, και να αναλάβουν μόνο το υπόλοιπο κόστος, με αποτέλεσμα να διατρέχουν χαμηλό κίνδυνο διαρροής άνθρακα. Για την αντιμετώπιση του κινδύνου διαρροής άνθρακα, το άρθρο 10β παράγραφος 5 της οδηγίας 2003/87/ΕΚ προβλέπει ότι η Επιτροπή οφείλει να καταρτίσει κατάλογο των τομέων και των υποτομέων οι οποίοι θεωρείται ότι εκτίθενται σε κίνδυνο διαρροής άνθρακα. Σε αυτούς τους τομείς και υποτομείς πρέπει να κατανέμονται δωρεάν δικαιώματα σε ποσοστό 100 % της ποσότητας που καθορίζεται δυνάμει του άρθρου 10α της οδηγίας 2003/87/ΕΚ.
                  
               
                     (4)
                  
                  
                     Με την απόφασή της 2014/746/ΕΕ (2), η Επιτροπή κατάρτισε κατάλογο διαρροής άνθρακα για την περίοδο 2015 έως 2019. Με την οδηγία (ΕΕ) 2018/410 του Ευρωπαϊκού Κοινοβουλίου και του Συμβουλίου (3), η ισχύς του κατάλογου διαρροής άνθρακα παρατάθηκε έως τις 31 Δεκεμβρίου 2020.
                  
               
                     (5)
                  
                  
                     Στο άρθρο 10β της οδηγίας 2003/87/ΕΚ καθορίζονται τα κριτήρια αξιολόγησης με βάση τα στοιχεία για τα τρία πιο πρόσφατα διαθέσιμα ημερολογιακά έτη. Στο πλαίσιο αυτό, η Επιτροπή χρησιμοποίησε στοιχεία των ετών 2013, 2014 και 2015, λόγω του ότι, κατά τον χρόνο διενέργειας της αξιολόγησης, στοιχεία από το 2016 ήταν διαθέσιμα μόνο για ορισμένες παραμέτρους.
                  
               
                     (6)
                  
                  
                     Για την κατάρτιση του καταλόγου διαρροής άνθρακα για την περίοδο 2021-2030, η Επιτροπή εκτίμησε τον κίνδυνο διαρροής άνθρακα των τομέων και υποτομέων σε επίπεδο NACE-4 της στατιστικής ταξινόμησης των οικονομικών δραστηριοτήτων στην Ένωση σύμφωνα με τον κανονισμό (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου (4). Το επίπεδο NACE-4 είναι το επίπεδο βέλτιστης διαθεσιμότητας δεδομένων που καθορίζει επακριβώς τους τομείς. Ένας τομέας χαρακτηρίζεται από τετραψήφιο κωδικό στην ταξινόμηση NACE και ένας υποτομέας από εξαψήφιο ή οκταψήφιο κωδικό Prodcom, οι οποίοι αντιστοιχούν στην ταξινόμηση των εμπορευμάτων που χρησιμοποιείται για στατιστικές αναλύσεις σχετικά με τη βιομηχανική παραγωγή της Ένωσης και προκύπτει απευθείας από την ταξινόμηση NACE.
                  
               
                     (7)
                  
                  
                     Η αξιολόγηση της διαρροής άνθρακα πραγματοποιήθηκε σε δύο στάδια. Όσον αφορά την ποσοτική αξιολόγηση πρώτου επιπέδου σε επίπεδο NACE-4, ένας τομέας θεωρείται ότι εκτίθεται σε κίνδυνο διαρροής άνθρακα εάν ο «δείκτης διαρροής άνθρακα» υπερβαίνει το όριο του 0,2 που καθορίζεται στο άρθρο 10β παράγραφος 1 της οδηγίας 2003/87/ΕΚ. Για έναν περιορισμένο αριθμό περιπτώσεων που πληρούν τα σαφώς καθορισμένα κριτήρια επιλεξιμότητας που αναφέρονται στο άρθρο 10β παράγραφοι 2 και 3 της οδηγίας 2003/87/ΕΚ, διεξήχθη «αξιολόγηση δεύτερου επιπέδου», είτε ως ποιοτική αξιολόγηση με καθορισμένα κριτήρια είτε ως ποσοτική αξιολόγηση σε αναλυτικό επίπεδο.
                  
               
                     (8)
                  
                  
                     Σύμφωνα με το άρθρο 10β της οδηγίας 2003/87/ΕΚ, ο δείκτης διαρροής άνθρακα υπολογίστηκε με πολλαπλασιασμό της έντασης εμπορικών συναλλαγών του τομέα με τρίτες χώρες επί την ένταση των εκπομπών του τομέα.
                  
               
                     (9)
                  
                  
                     Σύμφωνα με το άρθρο 10β της οδηγίας 2003/87/ΕΚ, η ένταση των εμπορικών συναλλαγών με τρίτες χώρες υπολογίστηκε ως ο λόγος της συνολικής αξίας των εξαγωγών προς τρίτες χώρες συν την αξία των εισαγωγών από τρίτες χώρες προς το συνολικό μέγεθος της αγοράς για τον Ευρωπαϊκό Οικονομικό Χώρο (ετήσιος κύκλος εργασιών συν σύνολο εισαγωγών από τρίτες χώρες). Επιπλέον, η Επιτροπή αξιολόγησε την ένταση των συναλλαγών σε κάθε τομέα και υποτομέα με βάση τα στοιχεία που υποβάλλει η Eurostat στη βάση δεδομένων Comext. Η Επιτροπή θεωρεί ότι αυτά είναι τα πληρέστερα και πλέον αξιόπιστα στοιχεία σχετικά με τη συνολική αξία των εισαγωγών και των εξαγωγών από και προς τρίτες χώρες και τον συνολικό ετήσιο κύκλο εργασιών στην Ένωση.
                  
               
                     (10)
                  
                  
                     Η ένταση εκπομπών υπολογίστηκε ως το άθροισμα των άμεσων και των έμμεσων εκπομπών για τον εκάστοτε τομέα διά της ακαθάριστης προστιθέμενης αξίας και μετριέται σε kg CO2 ανά ευρώ. Η Επιτροπή θεωρεί ότι τα στοιχεία του ημερολογίου συναλλαγών της Ευρωπαϊκής Ένωσης αποτελούν την ορθότερη και πιο διαφανή πηγή στοιχείων σχετικά με τις εκπομπές CO2 σε επίπεδο εγκατάστασης και, ως εκ τούτου, αυτά χρησιμοποιήθηκαν για να υπολογιστούν οι άμεσες εκπομπές για τους διάφορους τομείς. Οι εγκαταστάσεις εντάχθηκαν σε τομείς σε επίπεδο NACE-4 βάσει των πληροφοριών που έχουν υποβάλει τα κράτη μέλη μαζί με τα εθνικά μέτρα εφαρμογής σύμφωνα με το άρθρο 11 της οδηγίας 2003/87/ΕΚ και την απόφαση 2011/278/ΕΕ της Επιτροπής (5). Όσον αφορά την εκτίμηση της ακαθάριστης προστιθέμενης αξίας σε επίπεδο τομέα, χρησιμοποιήθηκαν στατιστικά στοιχεία της Eurostat για τη διάρθρωση των επιχειρήσεων, καθώς αυτά θεωρήθηκαν η ορθότερη πηγή.
                  
               
                     (11)
                  
                  
                     Για τον προσδιορισμό των έμμεσων εκπομπών, θεωρήθηκε ότι τα στοιχεία για την κατανάλωση ηλεκτρικής ενέργειας που συλλέγονται απευθείας από τα κράτη μέλη αποτελούν την πλέον αξιόπιστη πηγή λόγω της έλλειψης διαθέσιμων στοιχείων σε επίπεδο ΕΕ-28. Για τη μετατροπή της κατανάλωσης ηλεκτρισμού σε έμμεσες εκπομπές χρησιμοποιείται ο συντελεστής εκπομπών ηλεκτρισμού. Η Επιτροπή χρησιμοποίησε ως τιμή αναφοράς το μέσο μείγμα ηλεκτροπαραγωγής της ΕΕ. Η τιμή αυτή βασίζεται στη συνολική ετήσια ποσότητα εκπομπών από τον κλάδο ηλεκτροπαραγωγής στην Ένωση, που λαμβάνει υπόψη όλες τις πηγές ηλεκτροπαραγωγής στην Ευρώπη, διαιρούμενη με την αντίστοιχη ποσότητα παραγόμενου ηλεκτρισμού. Ο συντελεστής εκπομπών ηλεκτρισμού έχει επικαιροποιηθεί ώστε να ληφθεί υπόψη η απεξάρτηση του συστήματος ηλεκτροπαραγωγής από τις πηγές ανθρακούχων εκπομπών και η αυξημένη χρήση ανανεώσιμων πηγών. Η νέα τιμή θα πρέπει να χρησιμοποιεί ως έτος αναφοράς το 2015, παράμετρος που συμβαδίζει με τα στοιχεία για τα τρία πλέον πρόσφατα διαθέσιμα ημερολογιακά έτη (2013-2015). Η επικαιροποιημένη τιμή ορίζεται στα 376 γραμμάρια διοξειδίου του άνθρακα ανά kWh.
                  
               
                     (12)
                  
                  
                     Το άρθρο 10β παράγραφοι 2 και 3 της οδηγίας 2003/87/ΕΚ προβλέπει λεπτομερείς κανόνες για την επιλεξιμότητα συγκεκριμένων τομέων και υποτομέων για δεύτερη αξιολόγηση σε περίπτωση που δεν πληρούν το κύριο κριτήριο διαρροής άνθρακα ώστε να συμπεριληφθούν στον κατάλογο διαρροής άνθρακα. Στις περιπτώσεις στις οποίες ο δείκτης διαρροής άνθρακα βρισκόταν μεταξύ των τιμών 0,15 και 0,2, είναι πιθανό να ζητήθηκε από κάποιον τομέα η διενέργεια ποιοτικής αξιολόγησης σύμφωνα με τα κριτήρια που καθορίζονται στο άρθρο 10β παράγραφος 2 της εν λόγω οδηγίας. Σύμφωνα με το άρθρο 10β παράγραφος 3, οι τομείς και υποτομείς με ένταση εκπομπών μεγαλύτερη του 1,5 έχουν τη δυνατότητα να ζητήσουν είτε ποιοτική αξιολόγηση είτε ποσοτική αξιολόγηση σε αναλυτικό επίπεδο (εξαψήφιος ή οκταψήφιος κωδικός Prodcom). Οι τομείς και υποτομείς για τους οποίους η δωρεάν κατανομή υπολογίζεται με βάση τους δείκτες αναφοράς διυλιστηρίων είχαν και αυτοί τη δυνατότητα να ζητήσουν και τους δύο τύπους αξιολόγησης. Οι τομείς και υποτομείς που απαριθμούνται στο σημείο 1.2 του παραρτήματος της απόφασης 2014/746/ΕΕ είχαν τη δυνατότητα να ζητήσουν ποσοτική αξιολόγηση σε αναλυτικό επίπεδο.
                  
               
                     (13)
                  
                  
                     Κατά τη διάρκεια διαδικτυακής διαβούλευσης που πραγματοποιήθηκε από τον Νοέμβριο του 2017 έως τον Φεβρουάριο του 2018, τα ενδιαφερόμενα μέρη κλήθηκαν να διατυπώσουν τις απόψεις τους σχετικά με τις μεθόδους που επελέγησαν για την κατάρτιση του καταλόγου διαρροής άνθρακα. Οι συμμετέχοντες τάχθηκαν εν γένει υπέρ των αξιολογήσεων δεύτερου επιπέδου με το ίδιο επίπεδο αξιοπιστίας, δικαιοσύνης και διαφάνειας με τις ποσοτικές αξιολογήσεις του πρώτου επιπέδου, και υποστήριξαν ένα ενιαίο πλαίσιο αξιολόγησης στο οποίο θα συμμετέχουν τα ενδιαφερόμενα μέρη. Κατά την περίοδο μεταξύ Φεβρουαρίου και Μαΐου 2018 πραγματοποιήθηκαν τέσσερις συναντήσεις για την κατάρτιση του καταλόγου διαρροής άνθρακα και εκτελέστηκαν περαιτέρω εργασίες σχετικά με τις αξιολογήσεις που πρέπει να διενεργηθούν σε συνεργασία με τα κράτη μέλη και τα ενδιαφερόμενα μέρη.
                  
               
                     (14)
                  
                  
                     Διενεργήθηκε εκτίμηση επιπτώσεων (6) προκειμένου να διασφαλιστεί ότι οι αξιολογήσεις πρώτου επιπέδου και οι αξιολογήσεις δεύτερου επιπέδου όσον αφορά τον κατάλογο διαρροής άνθρακα για την περίοδο 2021-2030 διενεργούνται με συγκρίσιμο τρόπο, δηλαδή ότι αμφότερες οι αξιολογήσεις εντοπίζουν μόνο τους τομείς εκείνους που εκτίθενται σε κίνδυνο διαρροής άνθρακα. Η εκτίμηση επιπτώσεων επικεντρώθηκε στις επιχειρησιακές επιλογές που συνδέονται με το πλαίσιο της αξιολόγησης δεύτερου επιπέδου.
                  
               
                     (15)
                  
                  
                     Στις 8 Μαΐου 2018 δημοσιεύτηκε προκαταρκτικός κατάλογος διαρροής άνθρακα για την περίοδο 2021-2030 (7), μαζί με έγγραφα καθοδήγησης της Επιτροπής για το πλαίσιο των ποιοτικών αξιολογήσεων και των ποσοτικών αξιολογήσεων σε αναλυτικό επίπεδο (8).
                  
               
                     (16)
                  
                  
                     Αξιολογήσεις βάσει των κριτηρίων που καθορίζονται στο άρθρο 10β παράγραφοι 2 και 3 της οδηγίας 2003/87/ΕΚ πραγματοποιήθηκαν σε μια σειρά τομέων οι οποίοι θεωρήθηκε ότι δεν εκτίθενται σε κίνδυνο διαρροής άνθρακα με βάση τα ποσοτικά κριτήρια που καθορίζονται στο άρθρο 10β παράγραφος 1.
                  
               
                     (17)
                  
                  
                     Συνολικά, η Επιτροπή αξιολόγησε 245 τομείς της βιομηχανίας που κατατάσσονται στα τμήματα της ταξινόμησης NACE «Ορυχεία και λατομεία» και «Μεταποίηση». Οι τομείς και υποτομείς που απαριθμούνται στο σημείο 1 του παραρτήματος της παρούσας απόφασης πληρούν τα κριτήρια που καθορίζονται στο άρθρο 10β παράγραφος 1 της οδηγίας 2003/87/ΕΚ και θα πρέπει να θεωρηθεί ότι εκτίθενται σε κίνδυνο διαρροής άνθρακα.
                  
               
                     (18)
                  
                  
                     Ποιοτικές αξιολογήσεις βάσει των κριτηρίων που καθορίζονται στο άρθρο 10β παράγραφοι 2 και 3 της οδηγίας 2003/87/ΕΚ διενεργήθηκαν σε μια σειρά τομέων. Στην περίπτωση των τομέων «Εξόρυξη αλατιού» (κωδικός NACE 0893), «Τελειοποίηση (φινίρισμα) υφαντουργικών προϊόντων» (κωδικός NACE 1330), «Παραγωγή βασικών φαρμακευτικών προϊόντων» (κωδικός NACE 2110), «Κατασκευή κεραμικών ειδών οικιακής χρήσης και κεραμικών διακοσμητικών ειδών» (κωδικός NACE 2341), «Κατασκευή κεραμικών ειδών υγιεινής» (κωδικός NACE 2342) και «Κατασκευή τούβλων, πλακιδίων και λοιπών δομικών προϊόντων από οπτή γη» (κωδικός NACE 2332), συνάχθηκε το συμπέρασμα ότι η προσθήκη των τομέων αυτών στον κατάλογο διαρροής άνθρακα είναι δικαιολογημένη. Ως εκ τούτου, θα πρέπει να θεωρηθεί ότι οι ανωτέρω τομείς εκτίθενται σε κίνδυνο διαρροής άνθρακα για την περίοδο 2021-2030.
                  
               
                     (19)
                  
                  
                     Στην περίπτωση του τομέα «Εξόρυξη λιγνίτη» (κωδικός NACE 0520), κατά την ποιοτική αξιολόγηση που διενεργήθηκε διαπιστώθηκαν διάφορες ελλείψεις, συμπεριλαμβανομένων, αφενός, του γεγονότος ότι ο τομέας δεν μπορεί να θεωρηθεί ότι υφίσταται τις επιπτώσεις του κόστους άμεσων εκπομπών και, αφετέρου, αμφιβολιών σχετικά με τη σύνδεση μεταξύ του ενδοενωσιακού ανταγωνισμού από άλλες πηγές καυσίμων και της διαρροής άνθρακα. Καταδείχθηκε η ύπαρξη περιφερειακού ανταγωνισμού ορισμένου βαθμού από σταθμούς ηλεκτροπαραγωγής με χρήση λιγνίτη εκτός Ένωσης, παρότι η αξιολόγηση σε ενωσιακή κλίμακα επιβεβαιώνει την εξαιρετικά περιορισμένη έκθεση στον εξωτερικό ανταγωνισμό. Ως εκ τούτου, συνάχθηκε το συμπέρασμα ότι η προσθήκη του συγκεκριμένου τομέα στον κατάλογο τομέων και υποτομέων οι οποίοι θεωρείται ότι εκτίθενται σε κίνδυνο διαρροής άνθρακα δεν είναι δικαιολογημένη.
                  
               
                     (20)
                  
                  
                     Παραλήφθηκαν τρεις αιτήσεις από τομείς που δεν συμπεριλήφθηκαν στον προκαταρκτικό κατάλογο διαρροής άνθρακα: «Άντληση φυσικού αερίου» (κωδικός NACE 0620), «Κατασκευή δομικών προϊόντων από γύψο» (κωδικός NACE 2362) και «Χύτευση ελαφρών μετάλλων» (κωδικός NACE 2453). Η εξέταση των εν λόγω αιτήσεων επικεντρώθηκε στην επιλεξιμότητά τους για καταχώριση στον κατάλογο διαρροής άνθρακα βάσει ποσοτικής αξιολόγησης πρώτου επιπέδου σε επίπεδο NACE-4. Τα επίσημα στοιχεία που χρησιμοποιήθηκαν για τη διενέργεια των αξιολογήσεων πρώτου επιπέδου διαβιβάστηκαν στα ενδιαφερόμενα μέρη και θεωρήθηκαν αρκετά αξιόπιστα για τη δημοσίευση του προκαταρκτικού καταλόγου διαρροής άνθρακα. Η Επιτροπή εξέτασε τις πρόσθετες πληροφορίες που υποβλήθηκαν από τους τρεις τομείς στις αιτήσεις τους και θεωρεί ότι βάσει αυτών δεν δικαιολογείται αλλαγή της αρχικής θέσης της. Η Επιτροπή συνεχίζει να θεωρεί ότι οι εν λόγω τομείς δεν εκτίθενται σε κίνδυνο διαρροής άνθρακα, δεδομένου ότι οι σχετικοί δείκτες διαρροής άνθρακα δεν υπερβαίνουν το όριο του 0,2 που καθορίζεται στο άρθρο 10β παράγραφος 1 της οδηγίας 2003/87/ΕΚ. Επιπλέον, οι τομείς αυτοί εξακολουθούν να μην πληρούν τα κριτήρια επιλεξιμότητας για περαιτέρω αξιολογήσεις που προβλέπονται στο άρθρο 10β παράγραφοι 2 και 3 της οδηγίας 2003/87/ΕΚ.
                  
               
                     (21)
                  
                  
                     Ποσοτικές αξιολογήσεις σε αναλυτικό επίπεδο βάσει των κριτηρίων που καθορίζονται στο άρθρο 10β παράγραφοι 1 και 3 της οδηγίας 2003/87/ΕΚ διενεργήθηκαν σε μια σειρά υποτομέων. Στην περίπτωση των υποτομέων «Καολίνης και άλλες καολινικές άργιλοι» (κωδικός Prodcom 08.12.21), «Πατάτες κατεψυγμένες, παρασκευασμένες ή διατηρημένες (περιλαμβάνονται πατάτες ψημένες ή ψημένες εν μέρει σε λάδι και στη συνέχεια κατεψυγμένες· εξαιρούνται οι διατηρημένες με ξίδι ή οξικό οξύ)» (κωδικός Prodcom 10.31.11.30), «Πατάτες αποξηραμένες με τη μορφή αλεύρων, χονδραλεύρων, νιφάδων, κόκκων και σβόλων» (κωδικός Prodcom 10.31.13.00), «Πουρές και πελτές ντομάτας, συμπυκνωμένος» (κωδικός Prodcom 10.39.17.25), «Αποβουτυρωμένο γάλα σε σκόνη» (κωδικός Prodcom 10.51.21), «Πλήρες γάλα σε σκόνη» (κωδικός Prodcom 10.51.22), «Καζεΐνη» (κωδικός Prodcom 10.51.53), «Λακτόζη και σιρόπι λακτόζης» (κωδικός Prodcom 10.51.54), «Ορός γάλακτος τροποποιημένος ή μη, σε σκόνη, κόκκους ή άλλες στερεές μορφές, έστω και συμπυκνωμένος ή με προσθήκη γλυκαντικών» (κωδικός Prodcom 10.51.55.30), «Ζύμες αρτοποιίας» (κωδικός Prodcom 10.89.13.34), «Εξυαλώσιμα σμάλτα και εφυαλώματα, επικαλύμματα κεραμευτικής (μπόλια) και παρόμοια παρασκευάσματα για κεραμικά, εμαγιέ ή γυαλί» (κωδικός Prodcom 20.30.21.50), «Υγρά στιλβώματα και παρόμοια παρασκευάσματα· τριμμένο γυαλί και άλλα γυαλιά σε μορφή σκόνης, κόκκων ή νιφάδων» (κωδικός Prodcom 20.30.21.70) και «Σφυρηλατημένα σε ανοικτή μήτρα εξαρτήματα από σιδηρούχα μέταλλα, για άξονες μετάδοσης της κίνησης, στροφαλοφόρους άξονες, εκκεντροφόρους άξονες και στροφάλους (μανιβέλες) κ.λπ.» (κωδικός Prodcom 25.50.11.34), συνάχθηκε το συμπέρασμα ότι η προσθήκη των υποτομέων αυτών στον κατάλογο διαρροής άνθρακα είναι δικαιολογημένη. Ως εκ τούτου, θα πρέπει να θεωρηθεί ότι οι ανωτέρω υποτομείς εκτίθενται σε κίνδυνο διαρροής άνθρακα για την περίοδο 2021-2030.
                  
               
                     (22)
                  
                  
                     Στην περίπτωση των υποτομέων «Πάστα κακάο (κακαόμαζα), αποβουτυρωμένη ή μη» (κωδικός Prodcom 10.82.11), «Βούτυρο, λίπος και λάδι κακάου» (κωδικός Prodcom 10.82.12) και «Σκόνη κακάου, που δεν περιέχει πρόσθετη ζάχαρη ή άλλα γλυκαντικά» (κωδικός Prodcom 10.82.13), κατά τις διενεργηθείσες ποσοτικές αξιολογήσεις σε αναλυτικό επίπεδο διαπιστώθηκαν διάφορες αποκλίσεις από την εναρμονισμένη μεθοδολογία, από τις οποίες δημιουργείται κίνδυνος σημαντικής υπερεκτίμησης του δείκτη διαρροής άνθρακα. Για τον λόγο αυτό, συνάχθηκε το συμπέρασμα ότι η προσθήκη των υποτομέων αυτών στον κατάλογο διαρροής άνθρακα δεν είναι δικαιολογημένη.
                  
               
                     (23)
                  
                  
                     Δεδομένου ότι ο κατάλογος διαρροής άνθρακα θα ισχύει για την περίοδο 2021-2030, η παρούσα απόφαση θα πρέπει να τεθεί σε εφαρμογή την 1η Ιανουαρίου 2021,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Οι τομείς και οι υποτομείς που περιλαμβάνονται στο παράρτημα θεωρείται ότι εκτίθενται σε κίνδυνο διαρροής άνθρακα για την περίοδο 2021 έως 2030.
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Βρυξέλλες, 15 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 275 της 25.10.2003, σ. 32.
         
            (2)  Απόφαση 2014/746/ΕΕ της Επιτροπής, της 27ης Οκτωβρίου 2014, σχετικά με τον προσδιορισμό, σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, καταλόγου τομέων και κλάδων, οι οποίοι θεωρείται ότι εκτίθενται σε σημαντικό κίνδυνο διαρροής άνθρακα, για την περίοδο 2015 έως 2019 (ΕΕ L 308 της 29.10.2014, σ. 114).
         
            (3)  Οδηγία (ΕΕ) 2018/410 του Ευρωπαϊκού Κοινοβουλίου και του Συμβουλίου, της 14ης Μαρτίου 2018, για την τροποποίηση της οδηγίας 2003/87/ΕΚ με σκοπό την ενίσχυση οικονομικά αποδοτικών μειώσεων των εκπομπών και την προώθηση επενδύσεων χαμηλών ανθρακούχων εκπομπών και της απόφασης (ΕΕ) 2015/1814 (ΕΕ L 76 της 19.3.2018, σ. 3).
         
            (4)  Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE — αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς (ΕΕ L 393 της 30.12.2006, σ. 1).
         
            (5)  Απόφαση 2011/278/ΕΕ της Επιτροπής, της 27ης Απριλίου 2011, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ' εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 130 της 17.5.2011, σ. 1).
         
            (6)  Έγγραφο εργασίας των υπηρεσιών της Επιτροπής SWD (2019) 22.
         
            (7)  Ανακοίνωση της Επιτροπής σχετικά με τον προκαταρκτικό κατάλογο διαρροής άνθρακα για την περίοδο 2021-2030 (ΕΕ C 162 της 8.5.2018, σ. 1).
         
            (8)  https://ec.europa.eu/clima/sites/clima/files/ets/allowances/leakage/docs/framework_for_qualitative_assessments.pdf https://ec.europa.eu/clima/sites/clima/files/ets/allowances/leakage/docs/framework_for_disaggregated_assessments.pdf
      
      
         
            ΠΑΡΑΡΤΗΜΑ
            
               Τομείς και υποτομείς οι οποίοι, σύμφωνα με το άρθρο 10β της οδηγίας 2003/87/ΕΚ, θεωρείται ότι εκτίθενται σε κίνδυνο διαρροής άνθρακα
            
            1.   Βάσει των κριτηρίων που καθορίζονται στο άρθρο 10β παράγραφος 1 της οδηγίας 2003/87/ΕΚ
            
            
                        Κωδικός NACE
                     
                     
                        Περιγραφή
                     
                  
                        0510
                     
                     
                        Εξόρυξη λιθάνθρακα
                     
                  
                        0610
                     
                     
                        Άντληση αργού πετρελαίου
                     
                  
                        0710
                     
                     
                        Εξόρυξη σιδηρομεταλλεύματος
                     
                  
                        0729
                     
                     
                        Εξόρυξη λοιπών μη σιδηρούχων μεταλλευμάτων
                     
                  
                        0891
                     
                     
                        Εξόρυξη ορυκτών για τη χημική βιομηχανία και τη βιομηχανία λιπασμάτων
                     
                  
                        0899
                     
                     
                        Άλλες εξορυκτικές και λατομικές δραστηριότητες π.δ.κ.α.
                     
                  
                        1041
                     
                     
                        Παραγωγή ελαίων και λιπών
                     
                  
                        1062
                     
                     
                        Παραγωγή αμύλων και προϊόντων αμύλου
                     
                  
                        1081
                     
                     
                        Παραγωγή ζάχαρης
                     
                  
                        1106
                     
                     
                        Παραγωγή βύνης
                     
                  
                        1310
                     
                     
                        Προπαρασκευή και νηματοποίηση υφαντικών ινών
                     
                  
                        1395
                     
                     
                        Κατασκευή μη υφασμένων ειδών και προϊόντων από μη υφασμένα είδη, εκτός από τα ενδύματα
                     
                  
                        1411
                     
                     
                        Κατασκευή δερμάτινων ενδυμάτων
                     
                  
                        1621
                     
                     
                        Κατασκευή αντικολλητών (κόντρα-πλακέ) και άλλων πλακών με βάση το ξύλο
                     
                  
                        1711
                     
                     
                        Παραγωγή χαρτοπολτού
                     
                  
                        1712
                     
                     
                        Κατασκευή χαρτιού και χαρτονιού
                     
                  
                        1910
                     
                     
                        Παραγωγή προϊόντων οπτανθρακοποίησης (κωκοποίησης)
                     
                  
                        1920
                     
                     
                        Παραγωγή προϊόντων διύλισης πετρελαίου
                     
                  
                        2011
                     
                     
                        Παραγωγή βιομηχανικών αερίων
                     
                  
                        2012
                     
                     
                        Παραγωγή χρωστικών υλών
                     
                  
                        2013
                     
                     
                        Παραγωγή άλλων ανόργανων βασικών χημικών ουσιών
                     
                  
                        2014
                     
                     
                        Παραγωγή άλλων οργανικών βασικών χημικών ουσιών
                     
                  
                        2015
                     
                     
                        Παραγωγή λιπασμάτων και αζωτούχων ενώσεων
                     
                  
                        2016
                     
                     
                        Παραγωγή πλαστικών σε πρωτογενείς μορφές
                     
                  
                        2017
                     
                     
                        Παραγωγή συνθετικού ελαστικού (συνθετικού καουτσούκ) σε πρωτογενείς μορφές
                     
                  
                        2060
                     
                     
                        Παραγωγή συνθετικών ινών
                     
                  
                        2311
                     
                     
                        Κατασκευή επίπεδου γυαλιού
                     
                  
                        2313
                     
                     
                        Κατασκευή κοίλου γυαλιού
                     
                  
                        2314
                     
                     
                        Κατασκευή ινών γυαλιού
                     
                  
                        2319
                     
                     
                        Κατασκευή και κατεργασία άλλων ειδών γυαλιού, περιλαμβανομένου του γυαλιού για τεχνικές χρήσεις
                     
                  
                        2320
                     
                     
                        Παραγωγή πυρίμαχων προϊόντων
                     
                  
                        2331
                     
                     
                        Κατασκευή κεραμικών πλακιδίων και πλακών
                     
                  
                        2351
                     
                     
                        Παραγωγή τσιμέντου
                     
                  
                        2352
                     
                     
                        Παραγωγή ασβέστη και γύψου
                     
                  
                        2399
                     
                     
                        Παραγωγή άλλων μη μεταλλικών ορυκτών προϊόντων π.δ.κ.α.
                     
                  
                        2410
                     
                     
                        Παραγωγή βασικού σιδήρου και χάλυβα και σιδηροκραμάτων
                     
                  
                        2420
                     
                     
                        Κατασκευή χαλύβδινων σωλήνων, αγωγών, κοίλων ειδών με καθορισμένη μορφή και συναφών εξαρτημάτων
                     
                  
                        2431
                     
                     
                        Ψυχρή επεκτατική ολκή ράβδων
                     
                  
                        2442
                     
                     
                        Παραγωγή αλουμινίου (αργιλίου)
                     
                  
                        2443
                     
                     
                        Παραγωγή μολύβδου, ψευδαργύρου και κασσιτέρου
                     
                  
                        2444
                     
                     
                        Παραγωγή χαλκού
                     
                  
                        2445
                     
                     
                        Παραγωγή άλλων μη σιδηρούχων μετάλλων
                     
                  
                        2446
                     
                     
                        Επεξεργασία πυρηνικών καυσίμων
                     
                  
                        2451
                     
                     
                        Χύτευση σιδήρου
                     
                  2.   Βάσει των κριτηρίων που καθορίζονται στο άρθρο 10β παράγραφος 2 της οδηγίας 2003/87/ΕΚ
            
            
                        Κωδικός NACE
                     
                     
                        Περιγραφή
                     
                  
                        0893
                     
                     
                        Εξόρυξη αλατιού
                     
                  
                        1330
                     
                     
                        Τελειοποίηση (φινίρισμα) υφαντουργικών προϊόντων
                     
                  
                        2110
                     
                     
                        Παραγωγή βασικών φαρμακευτικών προϊόντων
                     
                  
                        2341
                     
                     
                        Κατασκευή κεραμικών ειδών οικιακής χρήσης και κεραμικών διακοσμητικών ειδών
                     
                  
                        2342
                     
                     
                        Κατασκευή κεραμικών ειδών υγιεινής
                     
                  3.   Βάσει των κριτηρίων που καθορίζονται στο άρθρο 10β παράγραφος 3 πρώτο εδάφιο της οδηγίας 2003/87/ΕΚ
            
            
                        Κωδικός NACE
                     
                     
                        Περιγραφή
                     
                  
                        2332
                     
                     
                        Κατασκευή τούβλων, πλακιδίων και λοιπών δομικών προϊόντων από οπτή γη
                     
                  4.   Βάσει των κριτηρίων που καθορίζονται στο άρθρο 10β παράγραφος 3 πέμπτο εδάφιο της οδηγίας 2003/87/ΕΚ
            
            
                        Κωδικός Prodcom
                     
                     
                        Περιγραφή
                     
                  
                        081221
                     
                     
                        Καολίνης και άλλες καολινικές άργιλοι
                     
                  
                        10311130
                     
                     
                        Πατάτες κατεψυγμένες, παρασκευασμένες ή διατηρημένες (περιλαμβάνονται πατάτες ψημένες ή ψημένες εν μέρει σε λάδι και στη συνέχεια κατεψυγμένες· εξαιρούνται οι διατηρημένες με ξίδι ή οξικό οξύ)
                     
                  
                        10311300
                     
                     
                        Πατάτες αποξηραμένες με τη μορφή αλεύρων, χονδραλεύρων, νιφάδων, κόκκων και σβόλων
                     
                  
                        10391725
                     
                     
                        Πουρές και πελτές ντομάτας, συμπυκνωμένος
                     
                  
                        105121
                     
                     
                        Αποβουτυρωμένο γάλα σε σκόνη
                     
                  
                        105122
                     
                     
                        Πλήρες γάλα σε σκόνη
                     
                  
                        105153
                     
                     
                        Καζεΐνη
                     
                  
                        105154
                     
                     
                        Λακτόζη και σιρόπι λακτόζης
                     
                  
                        10515530
                     
                     
                        Ορός γάλακτος τροποποιημένος ή μη, σε σκόνη, κόκκους ή άλλες στερεές μορφές, έστω και συμπυκνωμένος ή με προσθήκη γλυκαντικών
                     
                  
                        10891334
                     
                     
                        Ζύμες αρτοποιίας
                     
                  
                        20302150
                     
                     
                        Εξυαλώσιμα σμάλτα και εφυαλώματα, επικαλύμματα κεραμευτικής (μπόλια) και παρόμοια παρασκευάσματα για κεραμικά, εμαγιέ ή γυαλί
                     
                  
                        20302170
                     
                     
                        Υγρά στιλβώματα και παρόμοια παρασκευάσματα· τριμμένο γυαλί και άλλα γυαλιά σε μορφή σκόνης, κόκκων ή νιφάδων
                     
                  
                        25501134
                     
                     
                        Σφυρηλατημένα σε ανοικτή μήτρα εξαρτήματα από σιδηρούχα μέταλλα, για άξονες μετάδοσης της κίνησης, στροφαλοφόρους άξονες, εκκεντροφόρους άξονες και στροφάλους (μανιβέλες) κ.λπ.